钦定古今图书集成/历象汇编/庶征典/第011卷 > 宋书 > 《五行志序》
## 钦定古今图书集成/历象汇编/庶征典/第011卷 > 宋书 > 《五行志序》

“昔八卦兆而天人之理著，九畴序而帝王之应明。”虽
可以知从德获自天之祐，违道陷神听之罪，然未详
举征效，备考幽明，虽时列鼎雉庭谷之异，然而未究
者众矣。至于鉴悟后王，多有所阙，故仲尼作《春秋》，具
书祥眚，以验行事。是则九畴陈其义于前，《春秋》列其
效于后也。逮至伏生刱纪大传，五行之体始详。刘向
广演《鸿范》，休咎之文益备。故班固斟酌经传，详纪条
流，诚以一王之典，不可独阙故也。夫天道虽无声无
臭，然而应若影向，天人之验，理不可诬。司马彪纂集
光武以来以究汉事，王沈《魏书·志篇》阙：“凡厥灾异，但
编帝纪而已。自黄初以降，二百馀年，览其灾妖，以考
之事，常若重规沓矩，不谬前说。”又高“堂隆、郭景纯等，
据经立辞，终皆显应，阙而不序，史体将亏。今自司马
彪以后，皆撰次论序，斯亦班固远采《春秋》，举远明近”
之例也。又按言之不从，有介虫之孽，刘歆以为毛虫；
视之不明，有蠃虫之孽，刘歆以为羽虫。按《月令》，“夏虫
羽，秋虫毛”，宜如歆说。是以旧史从之。五行精微，非末
学所究。凡已经前议者，并即其言以释之。未有旧说
者，推准事理，以俟来哲。